VENDIM
Nr. 63, datë 6.9.2018

PËR FILLIMIN E PROCEDURËS PËR SHQYRTIMIN E APLIKIMIT PËR NDRYSHIMIN E TARIFAVE TË SHOQËRISË UJËSJELLËS-KANALIZIME LUSHNJË SHA

	Në mbështetje të nenit 14, pika 1/a dhe të nenit 17, të ligjit nr. 8102, datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, të ndryshuar; të vendimit të Këshillit të Ministrave nr. 63, datë 27.1.2016, “Për riorganizimin e operatorëve që ofrojnë shërbimin e furnizimit me ujë të pijshëm, grumbullimin, largimin dhe trajtimin e ujërave të ndotura”; të vendimit të Komisionit Kombëtar Rregullator nr. 39, datë 9.12.2015, “Për miratimin e politikës tarifore për shërbimin e furnizimit me ujë dhe largimit e përpunimit të ujërave të ndotura”; të vendimit të Komisionit Kombëtar Rregullator nr. 40, datë 9.12.2015, “Për miratimin e dokumentacionit mbështetës për miratimin e tarifave për shërbimin e furnizimit me ujë, largimin e përpunimin e ujërave të ndotura”; të vendimit të Komisionit Kombëtar Rregullator nr. 41, datë 9.12.2015, “Për miratimin e procesit të miratimit të tarifave për shërbimin e furnizimit me ujë, largimin e përpunimin e ujërave të ndotura” dhe të vendimit të Komisionit Kombëtar Rregullator nr. 42, datë 9.12.2015, “Për miratimin e metodologjisë për vendosjen e tarifave për shërbimin e furnizimit me ujë dhe largim e përpunimin e ujërave të ndotura”, Komisioni Kombëtar Rregullator, në mbledhjen e tij të datës 6.9.2018, pasi shqyrtoi relacionin mbi aplikimin e shoqërisë Ujësjellës-Kanalizime Lushnjë sh.a., përgatitur nga Drejtoria Tekniko-Ekonomike,
konstatoi se:
ERRU-ja, në përmbushje të përgjegjësive ligjore, konkretisht të nenit 14, të nenit 22 dhe të nenit 33, të ligjit nr. 8102, datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, të ndryshuar, miraton tarifat e shërbimeve ujësjellës-kanalizime në mënyrë që të sigurojë konsumatorët që ofruesit e shërbimit të furnizimit me ujë dhe kanalizimeve të japin cilësinë më të mirë të mundshme, me një çmim të arsyeshëm dhe në një mënyrë të qëndrueshme financiarisht.
Bazuar në pikën 3, të kreut II, të vendimit të Këshillit të Ministrave nr. 63, datë 27.1.2016, “Për riorganizimin e operatorëve që ofrojnë shërbimin e furnizimit me ujë të pijshëm, grumbullimin, largimin dhe trajtimin e ujërave të ndotura”, shoqëria Ujësjellës-Kanalizime Lushnjë sh.a. është licencuar me vendimin e KKRR-së nr. 40, datë 23.9.2016, “Për licencimin e sh.a. Ujësjellës-Kanalizime Lushnjë”, pas përfundimit të riorganizimit sipas ndarjes së re territoriale.
Shoqëria Ujësjellës-Kanalizime Lushnjë sh.a. ka aplikuar pranë ERRU-së, me shkresën nr. 700 prot. datë 26.6.2018, me lëndë “Kërkesë për nivel të ri tarife për shërbimin e furnizimit me ujë të pijshëm dhe kanalizime”, bazuar në vlerësimin e situatës ekonomike-financiare dhe nevojën për përmirësimin e saj pas riorganizimit sipas reformës administrativo-territoriale. Nga kontrolli formal i dokumentacionit, aplikimit i mungonte “vendimi i Këshillit Bashkiak Lushnjë”, dokument i cili u plotësua me shkresë nr. 700/2 prot., datë 26.7.2018.
Për gjithë sa më sipër, Komisioni Kombëtar Rregullator

VENDOSI:

1. Të fillojë procedurën për shqyrtimin e aplikimit të shoqërisë Ujësjellës-Kanalizime Lushnjë sh.a. për nivelin e ri të tarifave për shërbimin e furnizimit me ujë të pijshëm dhe kanalizime.
2. Drejtoria Tekniko-Ekonomike detyrohet të njoftojë shoqërinë Ujësjellës-Kanalizime Lushnjë sh.a. për vendimin e Komisionit Kombëtar Rregullator.
Ky vendim hyn në fuqi menjëherë. 

